कश्मीर: सुरक्षा बलों ने लड़के को गोली मारी, दो पुलिसकर्मी गिरफ्तार
By: admin	| Last Updated: Saturday, 18 April 2015 5:12 PM
श्रीनगर: कश्मीर घाटी के हुर्रियत कांफ्रेंस द्वारा आहूत बंद के दौरान आज सुरक्षा बलों की गोलीबारी में एक लड़के की मौत हो गई जिसकी राज्य सरकार ने मजिस्ट्रेट जांच के आदेश दिये हैं.
इसको लेकर हत्या का मामला दर्ज किया गया है. घटना के संदर्भ में दो पुलिसकर्मियों को गिरफ्तार कर लिया गया है. त्राल में सेना के एक अभियान में हाल में दो युवकों के मारे जाने के खिलाफ इस बंद का आह्वान किया गया था.
घाटी के कई हिस्सों में हिंसा भड़कने और तनाव बढ़ने के बाद पुलिसकर्मियों ने बडगाम के नरबल में एक प्रदर्शन को तितर बितर करने के लिए गोली चलाई, जिसमें 16 साल के एक लड़के सहित तीन लोग घायल हो गए.
घायलों को एक अस्पताल में ले जाया गया जहां सुहैल अहमद सोफी नामक लड़के की मौत हो गई. इससे पहले कहा गया था कि सीआरपीएफ की गोलीबारी में यह लड़का मारा गया.
बडगाम के जिलाधीश मीर अलताफ अहमद ने बताया, ‘‘अतिरिक्त उपायुक्त से लड़के की मौत के लिए जिम्मेदार घटना की जांच करने को कहा गया है. उनसे 15 दिनों के अंदर एक रिपोर्ट सौंपने को कहा गया है.’’ युवक की मौत के सिलसिले में दो पुलिसकर्मियों को गिरफ्तार किया गया है.
Web Title: KASHMIR
और जाने: Arrest death India Kashmir Police
First Published: Saturday, 18 April 2015 5:12 PM